এদের প্রায়ই জলাভূমির ধারে কাদা, জলজ উদ্ভিদ ও তৃণভূমিতে চরে বেড়াতে দেখা যায়। তবে কিছু প্রজাতি পানিতে ভেসে ঘুরে বেড়ায়। রেলিডি গোত্রের অধিকাংশ প্রজাতির খাটো, গোলাকৃতির ছড়ানো ডানা রয়েছে। তবে কিছু প্রজাতির পাখি উড়তে সম্পূর্ণ অক্ষম। বিপদ দেখলে এরা উড়ে না গিয়ে দৌড়ে পালানোর চেষ্টা করে। শত্রু খুব কাছে চলে আসলে তবে উড়াল দেয়। কয়েকটি প্রজাতি স্বভাবে পরিযায়ী। এদের দৃষ্টিগ্রাহ্য ঠোঁট থাকে। ঠোঁটের বর্ণ সাধারণত দেহের রঙের তুলনায় উজ্জ্বল হয়। পা মজবুত ও লম্বা এবং জলকাদায় চলাচলের উপযোগী। তবে কিছু প্রজাতির পা খাটো। এরা সবাই খুব ভাল সাঁতারু।